“Vermiste tieners laat geen spoor” – Privaatspeurder | Maroela Media
Andre Putter, ŉ private speurder wat gehuur is om te help soek na twee tieners van Pretoria wat vermoedelik saam weggeloop het, beskou die saak as buitengewoon. Kim Swarts (15) en Awian van Schalkwyk (17) word sedert 7 April vermis.
“Die tieners laat glad nie ŉ spoor nie,” het Putter Dinsdag aan Maroela Media gesê. “Hul ouers is dood van bekommernis en ons vrees vir hul veiligheid.”
Volgens Putter het hy, die polisie, en die Pink Ladies, ŉ organisasie wat hom toespits daarop om vermiste persone op te spoor, verskeie wenke ontvang oor waar die tieners hul mag bevind, maar al die leidrade het doodgeloop. “Die leidrade is ook besig om op te droog, so ons versoek enigiemand wat ons met die ondersoek kan help, om met ons te skakel.”
Putter het gesê hulle het leidrade ontvang dat die tieners in Namibië is, maar dat dit onmoontlik is, aangesien nie een van die twee ŉ paspoort het nie. “Ons het ook wenke ontvang dat hulle in Jeffreysbaai, Bloemfontein, Rustenburg, Pretoria, Ermelo en aan KwaZulu-Natal se suidkus gesien is, maar die wenke het nog nie enigiets opgelewer nie,” het hy gesê.
Putter het gesê sedert die paartjie vermis geraak het, is hul selfone nog nie weer aangeskakel nie en daar is geen beweging op Van Schalkwyk se bankrekening nie. Swarts het nie ŉ bankrekening nie.
“Awian se motorfietsnommerplaat word ook glad nie by enige tolhek geregistreer nie. Hulle is baie stil en het glad nie kontak met enige van hul vriende gemaak nie. Hulle toon ook glad nie enige aktiwiteit op sosiale media nie. Dit is asof hulle spoorloos verdwyn het,” het hy bygevoeg.
Putter en die Pink Ladies het versoek dat die publiek foto’s van die tieners sal versprei in die hoop dat iemand hulle moontlik sal herken.
Enigiemand wat die tieners herken of weet waar hulle hulself bevind word versoek om dringend Putter by 084 485 6448 te skakel, of die Pink Ladies by 072 214 7439.
as ‘n mens honger is gaan jy kos soek! kyk bietjie by die sentrums vir haweloses! in rooihuiskraal is “moeggesukkel” en in eldoraign is “kuriake bediening”, ongelukkig weet ek net van die twee, maar glo daar is baie
Nonette Janse van Rensburg · 5 jare gelede
Ek en my man sowel as 2 meisiekinders is doodseker dat ons haar sondag in bloemfontein gesien het. By Robot in Nelson Mandela drive by UFS se ingang. Sy was goed versorg met n bordjie wat se gelukkige moedersdag.
Ons was oppad terug na bethlehem. Ek het nogal sondag gedink ek wonder of dit sy is. En toe ek nou die foto sien het ek my familie geroep en hul is seker dis sy
Nonette, ek hoop julle het dit aangemeld by die polisiestasie en ek hoop Maroela sal ook aandag skenk daaraan.
Pat · 5 jare gelede
In meeste gevalle waar geen aktiwiteit te bespeur is nie klink dit my daar is meer aan hierdie storie as net n jong paartjie wat weggeloop het……ek dink n mens moet begin dink aan kriminele verbondenheid hier
Lekker Kekkel Lydenburg · 5 jare gelede
Dalk moet die ouers en polisie oorweeg om die plaaslike tydskrifte en koerante te betrek by die soektog. Ek glo dit sal meer blootstelling bied en die kanse dat iemand hulle dan sal herken is soveel beter…. Shame ek hoop die kids is veilig en dat niks met hulle gebeur het nie. Ek bid ook vir verstekking vir die arme ouers. Dit moet pure hel wees om nie te weet waar jou kind is en of hy / sy ok is nie. Ek hoop dat, as die kinders bloot weggeloop het, hulle binnekort sal besef watter vreeslike uitwerking dit op hulle gesinne het en dat hulle tot hulle sinne sal kom en indien hulle dan nie wili terugkeur nie, darem ten minste net sal laat weet dat hulle veilig is………
Hopenlik het hulle niks oorgekom nie! hulle is uiters selfsugtig om dit aan hulle ouers te doen! laat met dink dalk speel dwelms hier ‘n rol!